« A wid tt-iḥemmlen, amek ara tmedlem allen ». Lewnis At Mangellat.
Azul,
Amulli ameggaz i Numidya, i tid-is yakk d wid-is! Nessaram ad ternu anerni tudert-ines !..
Ɣriɣ amagrad-a ( n gma-tneɣ Hewwari Bessay deg weɣmis tafukt) s tujjma meqqren, d acu kan yessaki-deg-i iḥulfan : acrah d reffu, aneggaẓ (lewjaɛ neɣ aqraḥ) d ḥellu…
Akka i d tagrawla, akka ay d amennuɣ : wa yefka ixef-is d tezmert-is; wayeḍ yessedreg taqerruyt-is, di taggara d netta i wumi d-iḍer yiseɣ !..
Akka ay d tiwizi : wa yeqdec s nniya, yefka ayen i s-yellan d wayen ur s-nelli ; wayeḍ yezga-d i tili !..
Numidya tezga temmuger tillay : amennuɣ ɣef tmaziɣt d yiseɣ-ines, aseḥbiber d uḥaddi ɣef tmeslayt, idles d tamust (nnekwa) imaziɣen !
Ɣas tuɣal d lɣerḍ, yal tiyiti ara d-yezgan di tmaziɣt tezga-d deg-s nettat. Di yal tallit teṭṭef-as-d tirni, s kra n ttawilat yellan, ɣas tikkwal s wulac neɣ s ifassen d ilmawwen ! Aṭas i yettun ass-a, ansi d-nekka, amek yella umennuɣ iḍelli, amek d-nezger yakk tillay !..
Nefka aṭas iseflan, nessenɣel aṭas n tidiwin d imeṭṭawen, aṭas daɣen i d-nḥella s leqdic d imuhal, aṭas daɣen i d-nelmed i nesselmed !..
Asteqsi i d-yegran ass-a, d wa : Wissen ma ad tiɣzif tmeddurt-is, ad ternu 36 iseggasen nniḍen i tallit i d-tessezri yakan?!
Wid teḥweṣ tmettant seg wid-s, la sen-nessawaḍ yakk tamella (rreḥma) ; wid yeddren, la sen-nettbuddu yakk tazmert d tudert ɣezzifen !
Tudert i Tmaziɣt ; tudert i Numidya ; iseɣ i imeɣrasen-nneɣ !..
Wehran, ass-a n 1ru n tuber 2016.
Ǧamal Benɛuf (d yiwen seg imesnulfa n terbaɛt « Imnayen Numidya » i yuɣalen d tiddukla Numidya di 1990.
kab_Latn glg_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn